  Майя Бывальцева 2021-2022 дышетскон аръёсы Удмуртиысь вузъёсын федерал коньдэт чотын дышетскыны 5 сюрс 873 инты висъямын. Кылем арын сярысь со 536-лы тросгес, пӧлысьтыз 500 инты – бакалавръёслы. Со сярысь элькун тӧролэн но кивалтэтлэн пресс-службазы ивортӥз. Тросгес интыос висъямын цифровой экономикаез азинтонэн герӟаськем ӧръёсъя. Озьы ик дунтэк интыос уногес луизы педагогика, компьютер но ивортодэт технологиос, физика, химия, мувӧй но чагыр эстӥськон поттон ӧръёсъя Удмурт кун университетын 2 сюрс 430 адямиез дунтэк дышетскыны кутозы, кылем арен ӵошатыса, 302-лы тросгес. Ижысь М. Т. Калашников нимо техникая кун университетлы коньдэт чотын 1 сюрс 428 инты висъязы, миым 96-лы ӧжытгес вал. Ижысь кун эм академие специалитет программая дунтэк тодон-валан басьтыны 485 егитъёс пырыны быгатозы, кылем арын сярысь 50-лы тросгес. Глазкарысь В. Г. Короленко нимо кун пединститут миым 463 адямиез дунтэк дышетскыны кутӥз, туэ 585 муртэ басьтоз. Ижысь гурт возёсъя академилы коньдэт чотын 945 инты висъямын. Тодэ вайытом, 2020-тӥ арысен Россиысь тодосъя но вылӥ дышетонъя министерство интыосты выль сямен люкылэ – нырысь ик огазеям ӧнеръёсъя но ӧръёсъя огъя лыдпусъёсты чота, улосвылъёслэсь кадръёслы кулэяськонэз лыдэ басьтыса. Собере асьсэлэсь ӵектонъёссэс удысъя министерство, кун корпорациос пырто. Бӧрысь улосвылъёсын дышетскисьёсты кутонъя лыдпусъёс кылдытӥсько. Университетлэсь тодосъя луонлыкъёссэ, уже интыяськем выпускникъёслэсь лыдзэс но экономикалэсь ӧнерчиослы кулэяськонзэ лыдэ басьтыса, Коньдэт интыослэсь йылпумъясь лыдзэс Россиысь министерство юнматэ. Тегъёс: Дышетон Ижкар студентъёс Удмуртия вылӥдышетсконниос  